Hy wil nie trou nie - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hy wil nie trou nie
Vrydag, September 22nd, 2017
Volgens jou is julle sielsgenote. Jy is mal oor hom en wil weet of jy by sy toekomsdrome inpas, maar jy is nie seker of jy jou tyd mors nie. Hier volg 'n paar tekens wat as rooi ligte moet tel, en die besluit tussen aanbeweeg en vasbyt kan vergemaklik.
Hy wil nie oor die toekoms praat nie. Indien sulke praatjies net ongemak en frustrasie bring, is dit heel moontlik omdat hy nie 'n toekoms saam sien nie.
Daar is altyd die verskoning dat hy eers meer suksesvol en finansieel meer stabiel wil wees voordat hy sal trou.
Wanneer jy hom reguit vra of hy met jou wil trou of nie (julle gaan al lank uit), is die antwoord altyd: "Ek weet nie".
Hy stel nie belang daarin om getroud te wees nie. Sommige mense voel dat hul nooit so 'n verbintenis wil maak nie, selfs al is hul lief vir hulle maats. Die besluit lê dan by jou of jy bereid is om lewenslank met so 'n verhouding voort te gaan, want jy gaan hom nie verander nie.
Jy kerm en kla en smeek hom om tog maar nou te trou, en hy hou jou aan 'n lyntjie. Hy is definitief nie ernstig oor die vooruitsig van trou nie.
Hy wag altyd vir die regte tyd. Indien hy waarlik met jou wil trou, sal hy niks in sy pad laat staan nie.
Indien hy eers 'n toetsperiode wil hê waartydens julle saambly voordat hy besluit of hy met jou wil trou, wys dit dat hy nie gereed is om te trou nie.
Sommige mans sal verloof raak, ring en al, maar dan nooit tot trou kom nie. Hy kry net nooit op 'n troudatum besluit nie, of wil op 'n troudatum besluit wat oor drie jaar eers voorkom.
Hy hou aan om die troudatum aan te skuif.
Die verhouding beweeg nie vorentoe nie, maar stagneer heeltemal.
Dit gebeur selfs dat hy jou nie aan sy familie en vriende wil voorstel, of toelaat dat jy na sy werkplek toe kom nie.
Hy maak nie gereeld kontak nie. Wanneer jy ernstig oor iemand is, wil jy haar daagliks sien, jy voel dat jy nie 'n dag kan deurgaan sonder om met haar te gesels nie.
Hy is nog in 'n verhouding met iemand anders en belowe al hoe lank om dit te beëindig, maar dit gebeur net nie. Kom weg! Jy is nie vir hom belangrik nie.
Sy egskeiding word net nooit gefinaliseer nie. Jy moet hom laat verstaan dat jy ernstig is en nie so sal aangaan nie.
Soms is jy in 'n verhouding waar jou maat verkies om liewers tyd met ander mense te spandeer as met jou. Dit is nie 'n goeie teken nie.
Hy is nie bereid om opofferings vir jou te maak nie, maar verwag van jou om jou hele lewe te verander.
Hy is te besig. Daar is net geen tyd vir julle verhouding nie. As hy rêrig belang gestel het, sou hy tyd gemaak het.
Dit is soms swaar om aan jouself te erken dat jy op 'n dwaalspoor gelei is, of tyd belê het in iets wat nêrens heen oppad is. Dit is belangrik om jou hart te ondersoek en seker te maak wat jy wil hê. Die regte besluit is nie altyd die maklikste een nie. Dalk is dit tyd om aan te beweeg. Onthou net: wanneer iemand waarlik in 'n langtermynverhouding belangstel, sal hy dit konstant demonstreer en jy sal geensins hoef te twyfel nie.
Lue, N. 2010. "30 Signs That Someone Isn't Interested Or Is Half-Heartedly Interested In You: How To Avoid Being a Passing Time Candidate". Baggage Reclaim,
Maittlen-Harris, C. 2012. "Signs He's Never Going to Marry You (And Why You Should Thank Him)". Huffington Post, http://www.huffingtonpost.com/claudia-maittlenharris/signs-hes-never-going-to-marry-you_b_1669802.html
Tobin, T. 2015. "5 Harsh-But-True Signs He's Never EVER Going To Marry You". Your Tango, http://www.yourtango.com/201070776/5-signs-he-will-not-marry-you